28/2007. (II. 28.) Korm. rendelet

a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény végrehajtásáról szóló 195/1997. (XI. 5.) Korm. rendelet módosításáról

A Kormány a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény 58 §-a (1) bekezdésének b)-d) és g) pontjában foglalt felhatalmazás alapján a következőket rendeli el: 

1. § A társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény végrehajtásáról rendelkező 195/1997. (XI. 5.) Korm. rendelet (a továbbiakban: R.) 4 §-a a következő (6) bekezdéssel egészül ki: 

"(6) A Tbj. 10 §-ának (3) bekezdésében nem említett, az Európai Unió Közös Agrárpolitikája magyarországi végrehajtásában, illetve a nemzeti agrártámogatási rendszerben érintett ügyfelekkel összefüggő ügyfélregiszter létrehozásáról és az ezzel kapcsolatos nyilvántartásba vételről szóló kormányrendelet szerint nyilvántartott, a Tbj. szerint mezőgazdasági őstermelőnek minősülő mezőgazdasági termelő biztosítási kötelezettsége a nyilvántartásba vétel napjától a nyilvántartásból való törlés napjáig áll fenn." 

2. § Az R. 9. §-a helyébe a következő rendelkezés lép: 

"9. § (1) A Tbj. 39 §-ának (2) bekezdésében meghatározott járulékfizetési kötelezettség az egészségügyi szolgáltatásra való jogosultság megszűnését követő naptól a biztosítási kötelezettséggel járó jogviszony első napjáig, illetőleg a Tbj. 16 § (1) bekezdésének a)-p) és s)-t) pontjában meghatározott jogosultsági feltételek bekövetkezésének napjáig áll fenn. 

(2) A Tbj. 39 § (3) bekezdésében meghatározott járulékalap utáni járulékfizetési kötelezettség időtartama azonos a hatósági bizonyítvány érvényességének időtartamával, kezdő időpontja a hatósági bizonyítvány kiállításának napja. Ha a járulékfizetési kötelezettség nem áll fenn a naptári hónap teljes tartama alatt, egy naptári napra az egy főre jutó havi jövedelem harmincad részét kell figyelembe venni. 

(3) Ha a biztosítási kötelezettség megállapítására utólag kerül sor, a biztosítási jogviszony fennállásának időtartama alatt a Tbj. 39 §-a alapján megfizetett járulékot a foglalkoztató által kiállított igazolás benyújtása mellett vissza lehet igényelni az állami adóhatóságtól." 

3. § Az R. a következő 21/A. §-sal egészül ki: 

"21/A. § A magán-nyugdíjpénztári tagdíj- és pótlékszámlára tévesen befizetett összeget az állami adóhatóságtól lehet visszaigényelni, kivéve ha a befizetőnek tagdíj vagy azzal összefüggésben felszámított késedelmi pótlék, önellenőrzési pótlék tartozása van. A tévesen befizetett összeget - tartozás esetén a fennmaradó összeget - a magánnyugdíjpénztár az adóhatóság adatszolgáltatása alapján 8 munkanapon belül az adóhatóság erre a célra megnyitott számlájára utalja vissza, és az adóhatóság fizeti vissza a befizetőnek." 

4. § Az R. 22. §-ának (8) bekezdése helyébe a következő rendelkezés lép: 

"(8) A Magyar Államkincstár Területi Igazgatósága a Tbj. 42 §-a (1) bekezdésének a) pontjában meghatározott személyi adatok és a TAJ-szám megjelölésével bejelentést tesz az OEP részére a gyermekgondozási segélyben, gyermeknevelési támogatásban részesülő személyekről az ellátást megállapító határozat jogerőre emelkedését és az ellátás megszűnését követő 10 napon belül. Az adatok átadásának módjáról a Magyar Államkincstár és az OEP megállapodást köt." 

5. § Az R. 23. §-a helyébe a következő rendelkezés lép: 

"23. § (1) Az illetékes települési önkormányzat jegyzője a Tbj. 42 §-a (1) bekezdésének a) pontjában meghatározott személyi adatok és a TAJ-szám megjelölésével bejelentést tesz a MEP-nek a rendszeres szociális segélyben, az ápolási díjban, az időskorúak járadékában és a hadigondozotti pénzellátásban részesülő személyekről az ellátást megállapító határozat jogerőre emelkedését és az ellátás megszűnését követő 10 napon belül. Ha a rendszeres szociális segély folyósítása szünetel, erről a szünetelés kezdő és befejező időpontját követő 10 napon belül kell a bejelentést teljesíteni. 

(2) Az illetékes települési önkormányzat jegyzője bejelentést tesz arról a személyről is, akinek a szociális rászorultságát a szociális igazgatásról és szociális ellátásokról szóló 1993. évi III. törvény 54 §-a alapján a polgármester megállapította. A bejelentést a szociális rászorultság megállapításáról szóló határozat jogerőre emelkedését követő 10 napon belül kell a MEP részére teljesíteni. A bejelentésnek tartalmaznia kell azt is, hogy a jogosultságot milyen időtartamra állapították meg." 

6. § Az R. 24. §-ának (2) bekezdése helyébe a következő rendelkezés lép: 

"(2) A bejelentésre kötelezett szerv a jogosultság kezdetére és megszűnésére vonatkozó bejelentést a jogosultság kezdetét és megszűnését követő 10 napon belül köteles teljesíteni a MEP-nek." 

7. § Az R. a következő 25. §-sal egészül ki: 

"25. § A 22-24. §-okban foglaltak szerinti adattartalommal a MEP, illetőleg az OEP részére teljesítendő bejelentést az OEP által rendszeresített és a bejelentésre kötelezettek rendelkezésére bocsátott program felhasználásával elektronikus úton vagy gépi adathordozón kell teljesíteni. A MEP a bejelentés átvételét igazolja." 

8. § Az R. 26. §-a helyébe a következő rendelkezés lép: 

"26. § (1) A Tbj. 16 § (1) bekezdésének j) pontjában meghatározott személy az egészségügyi szolgáltatásának biztosítására bejelentést tesz a MEP-nek, ezzel egyidejűleg az Országos Orvosszakértői Intézet szakvéleményével igazolja, hogy munkaképessége csökkenésének mértéke az 50 százalékot eléri. 

(2) A Tbj. 16 § (1) bekezdésének k) pontjában említett személy az egészségügyi szolgáltatásának biztosítására bejelentést tesz a MEP-nek, ezzel egyidejűleg nyilatkozik arról, hogy a havi jövedelme nem haladja meg a minimálbér 30 százalékát." 

9. § Az R. a következő 27. §-sal egészül ki: 

"27. § Az OEP a nyilvántartása szerint TAJ-számmal rendelkező személyek TAJ-számáról, személyi- és lakcímadatairól, valamint azok változásáról adatot szolgáltat az ONYF-nek. Az adatok átadásának módjáról az OEP és az ONYF megállapodást köt." 

10. § (1) Ez a rendelet - a (3) bekezdés a) pontja kivételével - 2007. április 1-jén lép hatályba. 

(2) E rendelet hatálybalépésével egyidejűleg az R. 5/B. § (1) bekezdésében "az érintett magánnyugdíjpénztárhoz a Tbj. 50 §-ban foglaltak szerint" szövegrész helyébe "a Tbj. 50 §-ában foglaltak szerint az állami adóhatóságnak" szövegrész lép. 

(3) Hatályát veszti 

a) e rendelet kihirdetését követő 8. napon a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény végrehajtásáról rendelkező 195/1997. (XI. 5.) Korm. rendelet módosításáról szóló 328/2006. (XII. 23.) Korm. rendelet 7 § (2) bekezdésének c) pontjában a " , 26 §-a" szövegrész, 

b) e rendelet hatálybalépésével egyidejűleg az R. 13. §-a, 22. §-ának (2) és (6) bekezdése. 

Gyurcsány Ferenc s. k., 

miniszterelnök 

